钦定古今图书集成/理学汇编/学行典/第117卷 > 唐荆川集 > 《克复堂记》元·虞集
## 钦定古今图书集成/理学汇编/学行典/第117卷 > 唐荆川集 > 《克复堂记》元·虞集

《克己复礼》之说，在圣门惟颜子得闻之。当是时，七十
子者盖有不及尽闻者矣。后学小子迺得诵其言于
方册之中，闻其说于千载之下，岂非幸欤？盖予尝反
而求之，沈冥于物欲之涂者，固无与乎此也。而知致
力焉者，仅足以为《原宪》之所难而已。其拔本塞源，脱
然不远而能复者，世甚鲜也。然则苟有志于圣贤者，
舍此奚适矣？然而难言也。昔者程伯子少而好猎，及见周子而有得焉，自以为此好绝于胸中矣，而周子
曰：“是何言之易也？”后十馀年，程子见猎者于道旁，不
觉有喜意，夫然后知周子议论之精也。呜呼！自颜子
而降，若程子之高明而敦厚，纯粹而精微，一人而已，
其为学也，必不为原氏之刚制也明矣。其十数年闲，
岂无所用其功哉？而是好也，深潜密伏于纤微之际，
不能不发见于造次之闲，噫亦微矣。乡非周子识察
之精，固不足以知其必动于十数年之前；非程子致
察之密，亦何足以自觉其动于十数年之后？是固不
可与迂生曲学者论也。而众人迺欲以卤莽苟且之
功，庶几近似其万一，可乎不可乎？此则予之所甚惧
而旦暮不忘者也。国子伴读康生敏以《克复》名其堂，
而来求文以为记。予既嘉其慕尚之高远，而又惧其
易之也，故著其说使寘诸壁闲，因得以观览，而资其
行远升高之一助也。